इक मन्नी-परमन्नी दी सचाई मताबक कलात्मक प्रतिभा प्रभु दी देन ऐ। पोथियां पढ़ी-पढ़ी ते भ्यास करी-करी दुएं गी हरान-परेशान करने आला शास्त्रीय ज्ञान भामें किन्ना किट्ठा करी लैता जा पर मनै दिएं डूंगिएं गह्‌राइयें तकर नंदमंगल रचाइयै कुसै गी रस सागरै च डोबे कराने आली सरमत्था मनुक्खै च जमांदरू गै हुन्दी ऐ। ओ वाक्य-रचना जेह्‌ड़ी अपने शब्द जोड़ें करियै कुसै दे मनै च खुब्बी जा ते मनुक्खता दी सांझी अनुभूति दे कन्ने-कन्ने संगीतात्मकता दा नंद देयै उयै असली कला ऐ ते कला दा ए नमूना असेंगी डोगरी लोकगीतें दे इक गायन प्रकार-भाखें च आम थोंह्‌दा ऐ जेह्‌दे च संगीतात्मकता ते ऐ गै अनुभूति दी मार्मिकता ते ओदा सधारणीकरण बी थोंह्‌दा ऐ।